“Yangi Andijon” shahrini barpo etish ishlarini samarali tashkil etishga doir chora-tadbirlar to‘g‘risida

Andijon viloyati aholisining uy-joy sharoitini yaxshilash, hududda zamonaviy shaharsozlik talablari asosida ko‘p qavatli uy-joylar, ijtimoiy soha va infratuzilma obyektlari, muhandislik-kommunikatsiya tarmoqlari va shahar hududlari qurilishini jadallashtirish maqsadida:
 1. Andijon viloyati xalq deputatlari Kengashining 440 ming aholi uchun turar joy, ijtimoiy va xizmat ko‘rsatish sohasi obyektlari, kichik sanoat va yashil hududlarni o‘z ichiga olgan “Yangi Andijon” shahrini (keyingi o‘rinlarda — shahar) bosqichma-bosqich kompleks qurish uchun Andijon tumanining adirliklari hududidagi o‘zlashtirilmagan 4 ming gektar yer maydonini ajratish to‘g‘risidagi taklifi ma’qullansin.
 Bunda, shahar barpo etilishining birinchi bosqichida 121 ming aholi uchun ko‘p qavatli turar joylar, ijtimoiy soha, savdo va xizmat ko‘rsatish obyektlari, shuningdek, kichik sanoat zonasi qurilishi belgilanganligi ma’lumot uchun qabul qilinsin.
 2. Quyidagilar:
 “Yangi Andijon” shahrini barpo etish ishlarini tashkil etish va muvofiqlashtirish bo‘yicha respublika komissiyasi (keyingi o‘rinlarda — Respublika komissiyasi) 1-ilovaga muvofiq tarkibda tuzilsin;
 Respublika komissiyasi faoliyatini samarali tashkil etish maqsadida “Yangi Andijon” shahrini barpo etish bo‘yicha doimiy faoliyat yurituvchi shtab (keyingi o‘rinlarda — Shtab) 2-ilovaga muvofiq tarkibda tuzilsin;
 Andijon viloyati hokimligi huzurida “Yangi Andijon” shahrida obyektlarni qurish va ulardan foydalanish direksiyasi” davlat unitar korxonasi (keyingi o‘rinlarda — Direksiya) tashkil etilsin va uning tuzilmasi 3-ilovaga muvofiq tasdiqlansin.
 3. Quyidagilar Respublika komissiyasining (A. Aripov) asosiy vazifalari etib belgilansin:
 shaharning bosh rejasini hamda shahar hududlarini batafsil rejalashtirish loyihalarini ko‘rib chiqish va tasdiqlash;
 shaharni tasdiqlangan shaharsozlik hujjatlari asosida barpo etish bo‘yicha kompleks chora-tadbirlarni amalga oshirish, Shtab va Direksiya faoliyatini samarali tashkil etish hamda muvofiqlashtirish va nazorat qilish;
 vakolatli tashkilotlarning tashqi muhandislik-kommunikatsiya tarmoqlarini tortish bo‘yicha ishini muvofiqlashtirish;
 davlat va korporativ xaridlar ochiqlik va shaffoflik tamoyillari asosida amalga oshirilishini ta’minlash va ularning nazoratini olib borish;
 mazkur qarorda ko‘zda tutilgan hollarda to‘g‘ridan to‘g‘ri bitimlar asosida tuziladigan shartnomalarning ro‘yxatini tasdiqlash;
 shaharni barpo etish uchun ajratilayotgan mablag‘larning samarali va maqsadli ishlatilishi ustidan tizimli nazoratni olib borish hamda, zarur hollarda, ajratilayotgan mablag‘lar taqsimotiga tegishli o‘zgartirishlar kiritish;
 shaharni barpo etish hamda hududda ko‘p qavatli turar joylar, yo‘l-transport, muhandislik-kommunikatsiya, ijtimoiy va bozor infratuzilmalari obyektlarini samarali joylashtirish, loyihalashtirish va qurish ishlarini tashkil etish;
 loyiha-qidiruv va qurilish ishlari manzilli dasturlarini tasdiqlash hamda shu asosda qurilish ishlarining olib borilishini muvofiqlashtirish;
 ko‘p qavatli turar joylar, yo‘l-transport, muhandislik-kommunikatsiya, ijtimoiy va bozor infratuzilmalari obyektlarini loyihalashtirish va qurishda eng maqbul me’moriy va texnologik yechimlarning qo‘llanilishi, energiya tejamkor uskunalar va materiallardan foydalanilishini ta’minlash;
 ko‘p qavatli turar joylar, yo‘l-transport, muhandislik-kommunikatsiya, ijtimoiy va bozor infratuzilmalari obyektlarini loyihalashtirish va qurish ishlariga malakali xorijiy mutaxassis va konsultantlarning jalb qilinishini, shuningdek, ilg‘or xorijiy texnologiyalarning joriy etilishini ta’minlash;
 Direksiya rahbarini lavozimga tayinlash va lavozimdan ozod qilish hamda Direksiyaning yillik xarajatlar smetasini tasdiqlash.
 4. Quyidagilar Shtabning (D. Adilov) asosiy vazifalari etib belgilansin:
 shahar hududida ko‘p qavatli turar joylar, yo‘l-transport, muhandislik-kommunikatsiya, ijtimoiy va bozor infratuzilmalari obyektlarini qurish bo‘yicha loyiha hujjatlarni ishlab chiqish uchun topshiriqlarni tasdiqlash;
 shahar hududlarini batafsil rejalashtirish loyihalarini tasdiqlash;
 shaharsozlik, tarixiy-madaniy, ijtimoiy va yo‘l-transport tadqiqotlari hamda muhandislik qidiruvlari natijalarini kelishish;
 birlamchi ruxsat beruvchi, loyihaoldi va loyiha hujjatlarining belgilangan muddatda sifatli tayyorlanishini nazorat qilish hamda ishlab chiqilgan loyiha hujjatlarini kelishish;
 loyiha-qidiruv va qurilish-pudrat tashkilotlarini tanlash bo‘yicha davlat xaridlari shartlarini belgilash va hujjatlarini tasdiqlash;
 loyihalarni boshqarish va qurilish ishlari bo‘yicha texnik va mualliflik nazorati olib borilishini muvofiqlashtirish;
 loyiha-qidiruv va qurilish-pudrat ishlari manzilli dasturlarini ishlab chiqish va Respublika komissiyasiga tasdiqlash uchun kiritish hamda shu asosda qurilish ishlarining olib borilishini tashkil etish;
 shaharni barpo etish jarayonida Respublika komissiyasi tomonidan belgilangan chora-tadbirlarning so‘zsiz bajarilishini muvofiqlashtirish va nazorat qilish;
 shahar hududida investorlar tomonidan amalga oshiriladigan loyihalarni tizimli ravishda nazorat qilib borish;
 qurilish-montaj ishlarining shaharsozlik norma va qoidalari hamda loyiha hujjatlari talablari asosida sifatli bajarilishi yuzasidan loyiha tashkilotlarining mualliflik nazorati va buyurtmachilarning texnik nazorati yuritilishi hamda qurilish sohasida davlat nazoratining o‘rnatilishini ta’minlash;
 shaharni barpo etish va uning hududida obyektlarni qurish uchun ajratilayotgan mablag‘lardan maqsadli va samarali foydalanishni tashkil etish;
 shaharni barpo etish va uning hududida obyektlarni qurish jarayonida yuzaga keladigan muammolarni o‘z vaqtida aniqlash hamda ularning yechimi bo‘yicha choralar ko‘rish;
 shahar hududida loyihalarni amalga oshirish ustidan doimiy monitoring yuritish va uning natijalari yuzasidan ma’lumotlarni har haftada Respublika komissiyasiga taqdim etib borish;
 shaharni barpo etish hamda hududda ko‘p qavatli turar joylar, yo‘l-transport, muhandislik-kommunikatsiya, ijtimoiy va bozor infratuzilmalari obyektlarini samarali joylashtirish, loyihalashtirish va qurish ishlarini olib borish bo‘yicha Respublika komissiyasiga takliflar kiritib borish.
 5. Quyidagilar Direksiyaning asosiy vazifalari etib belgilansin:
 geodeziya, geologiya, gidrometeorologiya va ekologik muhandislik-qidiruv va tadqiqot ishlarini tashkil etish;
 shaharsozlik, tarixiy-madaniy, ijtimoiy va yo‘l-transport tadqiqotlari olib borilishini tashkil etish;
 shaharni barpo etish hamda uning hududida ko‘p qavatli turar joylar, yo‘l-transport, muhandislik-kommunikatsiya, ijtimoiy va bozor infratuzilmalari obyektlarini qurish bo‘yicha loyiha hujjatlarini ishlab chiqish uchun topshiriqlarni tayyorlash;
 birlamchi ruxsat beruvchi, loyihaoldi va loyiha hujjatlarining belgilangan muddatda sifatli tayyorlanishini ta’minlash, shaharsozlik to‘g‘risidagi qonunchilik hujjatlari talablariga rioya qilish;
 loyiha hujjatlarining ekspertizadan o‘tkazilishini ta’minlash;
 ochiqlik va shaffoflik tamoyillari asosida, loyiha-tadqiqot va qurilish-pudrat tashkilotlarini tanlash bo‘yicha davlat xaridlarini amalga oshirish hamda ular bilan shartnomalarni imzolash;
 shaharni barpo etish va uning hududida obyektlarni qurish uchun yer uchastkalarini ajratish bilan bog‘liq jarayonlarda belgilangan tartibda ishtirok etish;
 obyektlarda qurilish-montaj ishlarini amalga oshirish uchun zarur shart-sharoitlar yaratish;
 loyihalarni boshqarish va qurilish ishlari bo‘yicha texnik va mualliflik nazoratini olib borilishini ta’minlash hamda shaharsozlik normalari va qoidalariga rioya qilgan holda obyektlarni foydalanishga qabul qilish ishlarini tashkil etish;
 subyektlarning shaharsozlik faoliyati sohasidagi o‘zaro munosabatlari shaffofligini ta’minlash;
 shaharni qurish ishlariga salohiyatli tadbirkorlik subyektlarini, shu jumladan xorijiy investorlarni jalb qilish maqsadida ommaviy axborot vositalarida, internetdagi saytlar va ijtimoiy tarmoqlarda taqdimot tadbirlarini va keng reklama kampaniyasini olib borish ishlarini tashkil etish;
 shahar hududida obyektlar qurilishini loyihalashtirishda loyiha tashkilotlari tomonidan energiyani tejaydigan zamonaviy texnologiyalar joriy etilishi hamda yuqori texnologik materiallar va buyumlardan samarali foydalanilishini ta’minlash;
 qabul qilingan majburiyatlar investorlar tomonidan lozim darajada bajarilishini nazorat qilish, shuningdek, investorlar tomonidan majburiyatlar bajarilmagan yoki lozim darajada bajarilmagan taqdirda, bitimlarni muddatidan oldin bekor qilish to‘g‘risida qarorlar qabul qilish;
 shahar hududida, jumladan boshqaruv kompaniyalarini tuzish va tadbirkorlik subyektlarini jalb etish yo‘li bilan muhandislik-kommunikatsiyalari va umumiy foydalaniladigan joylardan foydalanishni va ularga xizmat ko‘rsatishni tashkil qilish;
 investorlar, tadbirkorlik subyektlari, ishlarni bajaruvchilar va xizmat ko‘rsatuvchi shaxslar, binolar, inshootlar va ko‘p qavatli uy-joylar mulkdorlari va ulardan foydalanuvchilar tomonidan qurilish-montaj ishlarini bajarishda va obyektlardan foydalanishda belgilangan yong‘in va texnika xavfsizligi qoidalariga, shaharsozlik normalari va qoidalariga rioya etilishi ustidan nazoratni amalga oshirish.
 6. Belgilab qo‘yilsinki, shaharni barpo etishning birinchi bosqichi doirasida:
 a) Direksiya tomonidan o‘z mablag‘lari hisobidan Respublika komissiyasi bilan kelishilgan holda, obyektlarni loyihalashtirish va qurilish ishlarida ishtirok etish, mualliflik va texnik nazoratni amalga oshirish uchun yuqori malakali xorijiy mutaxassis va konsultantlar to‘g‘ridan to‘g‘ri shartnoma asosida jalb qilinishi mumkin;
 b) quyidagilar:
 ichki yo‘llarni, ijtimoiy soha va obodonlashtirish obyektlarini qurish bo‘yicha — Direksiya;
 tashqi muhandislik, aloqa va transport kommunikatsiya obyektlarini qurish bo‘yicha — tegishliligi bo‘yicha vazirlik va idoralar hamda ularning buyurtmachi xizmatlari buyurtmachi vazifasini bajaradi;
 v) istisno tariqasida, to‘g‘ridan to‘g‘ri shartnoma asosida:
 shaharning shaharsozlik hujjatlarini ishlab chiqish uchun — bosh loyiha tashkiloti “O‘zshaharsozlikLITI” DUK tomonidan “Keym Kentsel Yenileme Merkezi A.Ş.” kompaniyasi (Turkiya);
 ichimlik suvi va kanalizatsiya tarmoqlari qurilishi bo‘yicha loyiha-smeta hujjatlarini ishlab chiqish uchun — “O‘zkommunalloyihaqurilish” MChJ hamda mustaqil injiniring va konsalting kompaniyalari;
 avtomobil yo‘llari qurilishi bo‘yicha loyiha-smeta hujjatlarini ishlab chiqish uchun — “Yo‘l loyiha byurosi” MChJ, “O‘zyo‘lloyiha” loyiha-qidiruv instituti” DUK, Avtomobil yo‘llari qo‘mitasi tizimidagi boshqa loyiha tashkilotlari hamda mustaqil injiniring va konsalting kompaniyalari;
 elektr energiyasi, tabiiy gaz va issiqlik tarmoqlari qurilishi bo‘yicha loyiha-smeta hujjatlarini ishlab chiqish uchun — Energetika vazirligi tizimidagi loyiha tashkilotlari hamda mustaqil injiniring va konsalting kompaniyalari;
 ijtimoiy soha, infratuzilma obyektlari va umumiy foydalanish maydonlari qurilishi bo‘yicha loyiha-smeta hujjatlarini ishlab chiqish uchun — buyurtmachilar tomonidan eng yaxshi takliflar tanlovi orqali aniqlangan loyiha tashkilotlari hamda mustaqil injiniring va konsalting kompaniyalari jalb qilinadi;
 g) shaharda ko‘p qavatli uy-joylarni qurish uchun metall prokat va sement mahsulotlarini pudratchi tashkilotlarga yetkazib berish O‘zbekiston Respublikasi Prezidentining 2021-yil 11-martdagi PF-6186-son Farmonida ko‘zda tutilgan alohida birja savdo seksiyasi orqali sotish tartibi asosida amalga oshiriladi.
 7. Direksiyaning faoliyatini moliyalashtirish manbalari etib O‘zbekiston Respublikasi Prezidentining 2021-yil 21-iyundagi PQ-5154-sonli qarorida ko‘zda tutilgan mablag‘lar, Andijon viloyati mahalliy budjeti mablag‘lari va uning qo‘shimcha manbalari, xo‘jalik faoliyatidan tushadigan mablag‘lar, homiylik xayriyalari va qonunchilikda taqiqlanmagan boshqa manbalar belgilansin.
 Bunda, Direksiyaning shtatlar jadvali va xarajatlar smetalari o‘rnatilgan tartibda moliya organlarida ro‘yxatdan o‘tkaziladi.
 8. Shaharni barpo etishning birinchi bosqichini moliyalashtirish manbalari etib quyidagilar belgilansin:
 ijtimoiy soha, yo‘l-transport, irrigatsiya va muhandislik-kommunikatsiya infratuzilmalari obyektlarini barpo etish, loyihalashtirish ishlari, qurilish ishlarini nazorat qilish va boshqarish xarajatlari — O‘zbekiston Respublikasi Prezidentining 2021-yil 21-iyundagi PQ-5154-sonli qarorining 1-bandi “a” kichik bandida nazarda tutilgan mablag‘lar;
 shahar hududlarini obodonlashtirish va ko‘kalamzorlashtirish uchun — Andijon viloyatining mahalliy budjet mablag‘lari va uning qo‘shimcha manbalari, tadbirkorlik subyektlarining mablag‘lari va tijorat banklarining kreditlari;
 ko‘p qavatli uy-joylar qurilishi — tadbirkorlik subyektlarining mablag‘lari va tijorat banklarining kreditlari, Tadbirkorlik faoliyatini qo‘llab-quvvatlash davlat jamg‘armasi tomonidan kafillik va kompensatsiya to‘lovlari;
 bozor infratuzilmasi va xususiy ijtimoiy soha obyektlari qurilishi — tadbirkorlik subyektlari mablag‘lari va tijorat banklarining kreditlari;
 elektr energiyasi, tabiiy gaz va aloqa tarmoqlari qurilishi — O‘zbekiston Respublikasi Prezidentining 2021-yil 21-iyundagi PQ-5154-sonli qarorida ko‘zda tutilgan mablag‘lar va tegishliligiga ko‘ra ekspluatatsiya qiluvchi korxonalarning o‘z mablag‘lari.
 9. Shtab rahbari (D. Adilov):
 a) to‘g‘ridan to‘g‘ri shartnomalar asosida jalb qilinadigan tajribali injiniring kompaniyalar, shuningdek, xorijiy mutaxassis va konsultantlar tomonidan loyiha hujjatlarini qo‘shimcha ekspertiza qilish va bajariladigan ishlarning loyiha hujjatlariga muvofiqligini nazorat qilib borishni ta’minlasin;
 b) Davlat geologiya qo‘mitasi (B. Islamov) bilan birgalikda, zaruratga ko‘ra chet ellik mutaxassislarni jalb qilgan holda:
 ikki oy muddatda shaharsozlik hujjatlarini ishlab chiqish uchun muhandislik-geologiya ishlarini tashkillashtirsin;
 uch oy muddatda Andijon shahrining yangi hududlarini qamrab olgan holda Andijon shahrining mikroseysmik hududlashtirish xaritasini qayta ko‘rib chiqib, yangilasin.
 10. Qurilish vazirligi (D. Adilov) tegishli vazirlik va idoralar bilan birgalikda uch oy muddatda Andijon shahrida xorijiy qurilish sohasida tajribali loyiha kompaniyasi filialini tashkil etib, mahalliy mutaxassislarni o‘qitish ishlarini yo‘lga qo‘ysin.
 11. Investitsiyalar va tashqi savdo vazirligi (A. Voitov), Andijon viloyati hokimligi (Sh. Abduraxmanov) uch oy muddatda “Yangi Andijon” shahrida yashovchi aholini ish bilan ta’minlash maqsadida shahar atrofida amalga oshirish mo‘ljallanayotgan investitsiya loyihalari ro‘yxatini shakllantirib, ularning amalga oshirilishini nazoratga olsin.
 12. Andijon viloyati hokimligi (Sh. Abduraxmanov):
 lizing korxonalarini jalb qilgan holda shahardagi ko‘p qavatli uy-joylar qurilishida ishtirok etayotgan qurilish-pudratchi korxonalarga Respublika komissiyasi tomonidan tasdiqlanadigan ro‘yxatga muvofiq qurilish texnikalari va mashina-mexanizmlarni lizing asosida yetkazib berish choralarini ko‘rsin;
 tegishli vazirlik va idoralar bilan birgalikda uch oy muddatda shaharni barpo etish hamda buning uchun Andijon tumanidan zarur yer maydonini Andijon shahriga berishni tashkil etish yuzasidan tegishli qaror loyihalarini belgilangan tartibda Vazirlar Mahkamasiga kiritsin;
 Direksiya faoliyatini yo‘lga qo‘yish, uning ta’sis hujjatlarini tasdiqlash, moddiy-texnika bazasini yaratish, malakali kadrlar bilan ta’minlash va boshqa tashkiliy-texnik masalalarni hal etish choralarini ko‘rsin.
 13. Respublika komissiyasi (A. Aripov) tegishli vazirlik va idoralar bilan birgalikda:
 bir oy muddatda “Yangi Andijon” shahrini barpo etish bilan bog‘liq bo‘lgan bir yillik “yo‘l xaritasi”ni tasdiqlasin;
 shaharni barpo etish va uning bosh rejasini amalga oshirish bo‘yicha tegishli vazirlik, idora va tashkilotlarning faoliyatini muvofiqlashtirib, yuzaga kelgan muammoli va tashkiliy-texnik masalalarni o‘z vaqtida hal etib borsin;
 shaharni barpo etish va uning bosh rejasini amalga oshirish ishlari borishi yuzasidan har chorak yakuni bilan O‘zbekiston Respublikasi Prezidenti Administratsiyasiga ma’lumot kiritib borsin.
 14. Ushbu qarorning ijrosini nazorat qilish O‘zbekiston Respublikasi Bosh vaziri A.N. Aripov, qurilish vazirining birinchi o‘rinbosari D.K. Adilov va Andijon viloyati hokimi Sh.K. Abduraxmanov zimmasiga yuklansin.